„ Ég er rosalega ánægður . Við náðum að snúa þessu okkur í vil og vinna leikinn . Þetta var auðvitað mjög erfitt , við erum að spila við frábært lið á erfiðum útivelli og okkar aðalsmerki , vörn og markvarsla var kannski ekki eins og við erum vanir í kvöld og leikurinn því kannski erfiðari fyrir vikið , “ sagði Snorri Steinn Guðjónsson , þjálfari Vals eftir 33 : 31 sigur á Íslandsmeisturum Selfoss á Selfossi í kvöld . „ Selfoss hafði tökin á þessu lungann úr leiknum en við vorum aldrei langt undan . Við vorum ekkert að spila illa og ég var ekki óánægður með fyrri hálfleikinn . Þegar við fórum að taka Hauk [ Þrastarson ] úr umferð á lokakaflanum þá riðlaðist þeirra leikur mikið og við gengum á lagið . Daníel fór líka að verja meira í markinu hjá okkur og það munaði um það í lokin , “ bætti Snorri Steinn við . „ Við erum búnir að vinna átta leiki í röð í deildinni og erum á góðum stað . Byrjunin var erfið á mótinu þó að við höfum ekki tapað leikjum illa . Ég held að við getum mjög vel við unað og við förum sáttir í jólafríið þó að ég gráti auðvitað eitthvað af töpuðum stigum , “ sagði Snorri Steinn að lokum .